Source: http://eur-lex.europa.eu/legal-content/MT/TXT/?uri=URISERV:dh0005
Timestamp: 2017-05-30 00:00:10+00:00
Document Index: 121047

Matched Legal Cases: ['Qorti ', 'Qorti ', 'Qorti ', 'Qorti ', 'qorti ', 'Qorti ']

EUR-Lex - dh0005 - EN - EUR-Lex	This site uses cookies to improve your browsing experience. Would you like to keep them? About EUR-LexSite mapA-ZFAQHelpLinksLegal noticeCookiesContactLanguageбългарски (bg)Español (es)Čeština (cs)Dansk (da)Deutsch (de)Eesti keel (et)ελληνικά (el)English (en)Français (fr)Gaeilge (ga)Hrvatski (hr)Italiano (it)Latviešu valoda (lv)Lietuvių kalba (lt)Magyar (hu)Malti (mt)Nederlands (nl)Polski (pl)Português (pt)Română (ro)Slovenčina (sk)Slovenščina (sl)Suomi (fi)Svenska (sv)
Deċiżjoni 2011/168/PESK dwar l-appoġġ tal-UE lill-Qorti Kriminali Internazzjonali
Din għandha l-għan li tavvanza appoġġ universali għall-Istatut ta’ Ruma, li huwa t-trattat li jirregola l-Qorti Kriminali Internazzjonali (QKI), filwaqt li tippreserva l-integrità, l-indipendenza u l-funzjonament bla xkiel tiegħu.
Hija tqiegħed ukoll lill-UE f’pożizzjoni sabiex tappoġġa l-kooperazzjoni mal-QKI kif ukoll l-implimentazzjoni tal-prinċipju ta’ komplementarjetà*.
Il-Kunsill tal-UE u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà huma responsabbli sabiex jikkoordinaw il-miżuri ta’ din id-deċiżjoni.
L-avvanz tal-appoġġ universali
L-UE u t-28 pajjiż tagħha għandhom javvanzaw appoġġ universali għall-Istatut ta’ Ruma permezz ta’ negozjati u djalogi politiċi ma’ pajjiżi mhux tal-UE jew organizzazzjonijiet reġjonali; u/jew permezz tal-adozzjoni ta’ inizjattivi li jippromwovu l-valuri, il-prinċipji u r-regoli tal-Istatut.
L-UE u l-pajjiżi tagħha jridu jikkooperaw ma’ pajjiżi mhux tal-UE, istituzzjonijiet internazzjonali u organizzazzjonijiet mhux governattivi sabiex javvanzaw l-appoġġ universali.
Il-pajjiżi tal-UE għandhom jiskambjaw l-esperjenzi tagħhom fir-rigward tal-implimentazzjoni tal-Istatut ma’ pajjiżi mhux tal-UE. Barra minn hekk, l-UE u l-pajjiżi tagħha jistgħu jikkontribwixxu b’assistenza teknika jew finanzjarja lill-imsemmija pajjiżi mhux tal-UE.
Il-garanzija tal-indipendenza tal-QKI
Sabiex jagħmlu dan, l-UE u l-pajjiżi tagħha:
iħeġġu lil pajjiżi oħra jħallsu l-kontribuzzjoni tagħhom għall-baġit tal-QKI;
iħeġġu l-adeżjoni għall-Ftehim dwar il-Privileġġi u l-Immunitajiet tal-Qorti Kriminali Internazzjonali u r-ratifika tiegħu;
jappoġġaw l-iżvilupp tat-taħriġ u l-assistenza għall-imħallfin, il-prosekuturi, l-uffiċjali u l-konsulenti fix-xogħol relatat mal-QKI.
L-appoġġ għall-funzjonament effettiv
L-UE u l-pajjiżi tagħha jistgħu jidħlu fi ftehimiet speċifiċi jew ftehimiet biex jappoġġaw il-funzjonament effiċjenti tal-QKI.
Il-kooperazzjoni sħiħa mal-QKI hija prerekwiżit għall-funzjonament effettiv tagħha. L-UE u l-pajjiżi tagħha jieħdu azzjoni sabiex jiżguraw il-kooperazzjoni sħiħa tal-pajjiżi mhux tal-UE u l-QKI, inkluża l-eżekuzzjoni fil-pront tal-mandati ta’ arrest.
Ir-rispons tal-UE għan-nuqqas ta’ kooperazzjoni mal-QKI minn pajjiżi mhux tal-UE jiffoka fuq kif l-UE u l-pajjiżi tagħha għandhom jindirizzaw in-nuqqas ta’ kooperazzjoni.
Pjan ta’ Azzjoni
Il-Pjan ta’ Azzjoni sabiex isir segwitu ta’ din id-deċiżjoni jiffoka, fost affarijiet oħra, fuq il-koordinazzjoni tal-attivitajiet tal-UE sabiex jiġu implimentati l-għanijiet tad-deċiżjoni, u fuq l-implimentazzjoni tal-prinċipju ta’ komplementarjetà.
Hija daħlet fis-seħħ fil-21 ta’ Marzu 2011.
Il-QKI hija organizzazzjoni internazzjonali indipendenti bbażata fl-Aja, l-Olanda. Il-kompitu tagħha huwa li tisma’ lil min iwettaq ġenoċidju*, reati kontra l-umanità* u delitti tal-gwerra*. Hija rregolata mill-Istatut ta’ Ruma, li daħal fis-seħħ fl-1 ta’ Lulju 2002 u ġie ratifikat mill-pajjiżi tal-UE kollha.
Sforzi tal-UE biex tiġġieled l-impunità
L-Unjoni Ewropa u l-Qorti Kriminali Internazzjonali
* Komplementarjetà , f’dan il-kuntest, hija l-prinċipju li bih il-QKI hija maħsuba bħala qorti tal-aħħar rimedju, jiġifieri li għandha tinvestiga u tibda l-prosekuzzjoni biss meta l-qrati nazzjonali jkunu fallew.
* Ġenoċidju: atti mwettqa bil-ħsieb li jinqered, kompletament jew parzjalment, grupp nazzjonali, etniku, razzjali jew reliġjuż.
* Reati kontra l-umanità : atti mwettqa bħala parti minn attakk mifrux u sistematiku dirett kontra popolazzjonijiet ċivili.
* Delitti tal-gwerra: atti mwettqa bi ksur tal-liġi tal-gwerra (eż. il-Konvenzjonijiet ta’ Ġinevra). Eżempji jinkludu t-trattament ħażin ta’ priġunieri tal-gwerra, il-qtil ta’ ostaġġi, jew il-qerda intenzjonata ta’ bliet, irħula jew villaġġi.
Deċiżjoni tal-Kunsill 2011/168/PESK tal-21 ta’ Marzu 2011 dwar il-Qorti Kriminali Internazzjonali u li tħassar il-Pożizzjoni Komuni 2003/444/PESK (ĠU L 76, 22.3.2011, p. 56-58)